text: Landmænd får oversvømmet deres marker
  25 februar 2014 kl. 11.09
  Flere hundrede landmænd på den jyske vestkyst fra Ringkøbing Fjord til landegrænsen risikerer at få oversvømmet deres græsningsarealer i de kommende år, når statens vandmiljøplan skal føres ud i livet.
  Jan Haarsma vest for Nørre Nebel risikerer at miste sit eksistens-grundlag. Han driver et stort kvægbrug på 300 hektar jord, og han risikerer, at græsningsarealer kommer til at stå under vand store dele af året.
  Rødt okker strømmer ud fra markerne i Vestjylland, og det dræber liv i vandløb, søer og fjorde.
  Problemet er særligt stort i det tidligere Ribe Amt, fordi der ikke er tilstrækkeligt med kalk i jorden til at neutralisere surt vand.
  
  Planen er klar til nytår
  Problemet er menneskeskabt. Jern og svovl stammer fra mineralet pyrit, der ligger i de øverste jordlag i enge og moser. Den røde okker begyndte at flyde frit, da arealerne blev drænet og åer uddybet.
  Okker-forureningen kan stoppes ved at genskabe den oprindelige natur ved at oversvømme enge, fjerne dræn og få åerne til at brede sig. I særlige tilfælde kan der anlægges okkerrensningsanlæg.
  Jan Haarsma har sin ejendom nær Ringkøbing Fjord, og her skal vandstanden hæves for at stoppe okker-udledningen.
  Statens vandmiljøplan skal være klar ved årets udgang. Til oktober skal kommunerne indsende deres bidrag til den.
  De landmænd, der bliver ramt af planen, har krav på økonomisk erstatning.
  